Af Niels Fez Pedersen og Peter Elsnab

Det er svært at finde en person, der er i dårligt humør til Copenhell – den københavnske heavyrock-festival, der blev afviklet på Refshaleøen onsdag til fredag med bl.a. Iron Maiden, Twisted Sister, Behemoth, Sepultura og Anthrax på plakaten.

Stemningen er fantastisk, folk er glade, dedikerede og helvedes søde, og stort set alting klapper uden de store sværdslag.

Navnet i sig selv er bare godt, og gennem de nu fem år, hvor festivalen er vokset til et besøgstal omkring 14.000, har de iderige folk bag festivalen fundet på mange sjove detaljer, der taler lige til hjertet hos deres publikum. Så som en øl med en alkoholprocent på 6,66, dødskaraoke og smadreland, hvor man bl.a. kunne smadre en bil.

Det er frigørende, det er sjovt, det er godt for sjælen. Det er let at komme rundt, og det rå, industrielle miljø omkring de nedlagte B&W-haller danner sammen med de grønne bakker en perfekt ramme om festivalpladsen.

Musikerne elsker tilsyneladende også festivalen – og så er der detaljerne, der gør det hele gennemført.

Her er nogle af detaljerne fra årets festival, der var med til at gøre det hele bare lidt sjovere.

1) Man kan købe hellstegt pattegris. Naturligvis. Derudover kan man også få ting som Bloody Sweet Churros, Butcher Boy Sausages og F***ing Good Stew hos Devilicious. Eller bare spise hos Lokes Ædegilde.

2) Der er øksekast.

3) Koncerter bliver naturligvis stadig annonceret med ild.

4) Copenhell-versionen af stangtennis går ud på at kløve kålhoveder med et sværd.

5) Der er headbanging-konkurrence i Biergarten-teltet, hvor styrken bliver aflæst på en skala til 666.

6) Det er muligt at komme sig med en kop Skullhed Kaffe eller en Real Bloody Mary. Eller mjød.

7) Man kan købe en speciel dæmonisk Baphomet-vodka fra Mikkeller med alkoholprocent på 66,6 %. Og brygget på et gedekranie.

8) Man kan få erstattet den almindelige låsedims i armbåndet med en metalnitte.

9) Bandtrøjer! Der er mange af dem, og ingen t-shirts, sweatshirts eller veste er valgt tilfældigt. Det er underholdning i sig selv at studere trøjerne med navne på alle de største og flere mindre heavyrock-kunstnere.

10) At man udover disse trøjer også lige kan støde på en Nik & Jay-trøje …

11) At et voldsomt regnskyl bliver omtalt som en smule fugt.

12) Når Ekstra Bladets hårdtarbejdende folk laver den klassiske babereportage, bliver det til en tato-reportage.

13) Scenenavnene Helviti, Pandæmonium og Hades består.

14) Man kan altid more sig med at gætte bandnavnene på den uddelte flyer for den årlige dødsmetal-festival Kill-Town Death Fest i ungdomshuset. I år var den sjove detalje, at arrangørerne havde oversat bandnavnene til en læselig skrifttype nedenunder …

15) Man kan sejle med havnebussen til Refshaleøen og småklukke over, at de velopdragne, sortklædte Copenhell-gæster larmer mindre end turister og pensionister på udflugt.

16) Backstage-området hedder R.I.P. Det giver på mange måder god mening.

17) Armbåndet til backstageområdet er i øvrigt lyserødt. Det er en farve, der i metal stort set kun ses, hvis et blodbad bliver fortyndet af en syndflod. Tag den, smarte, sortklædte backstage-typer!

18) Fotograferne er lige lidt mere sortklædte end normalt til en festival.

19) Skønhedssalonen hedder ‘Fake Your Beauty‘ – som jo er titlen på et pophit fra 2004 med den norske sangerinde Bertine Zetlitz. Hendes debutalbum hed ‘Morbid Latenight Show’, og på grund af titlen og hendes sorte look på coveret blev hun faktisk – trods popmusikken – lidt af et kultnavn i nogle metalkredse.

20) Sponsorerne forstår konceptet. Et whiskeyfirma benytter en trækirke, et hifi-firma præsenterer ond bas og holder lyttesessions på kommende album.

21) Happy hour ligger mellem 12 og 14.

22) Svenskere. Der er masser af svenskere. Sweden Rocks!

23) Garderoben hedder selvfølgelig Wardrobe.

24) Der var ikke meget gang i spilarkaden eller salg i de brændte mandler.

25) Man kunne være så heldig at blive transporteret til Copenhell af en buschauffør med djævlehorn.

Vi glæder os til næste år!